Meeste skoliere en studente maak gebruik van die Windows bedryfstelsel, en vir hulle take en projekte gebruik hulle dus die Microsoft Access databasis program wat saam met Microsoft Office uitkom. Access is 'n baie nuttige program en 'n mens kan baie lekker daarmee werk, veral as jy die moeite doen om dit goed te leer ken. In hierdie artikel kyk ons dan na hoe om met Java 'n Access .MDB databasis oop te maak en so 'n paar SQL (Structured Query Language) opdragte uit te voer.
Baie dankie aan Mnr. Koos Viktor (Labori Hoërskool, Paarl) wat die manier van koppel aan 'n databasis die eerste keer onder my aandag gebring het.
TestAccess.java skep 'n verbinding na die databasis, maak dit oop en vertoon dan selektiewe inligting oor die spesifieke databasis op die skerm. Meer inligting volg net na die afvoer skerm.
Kom ons kyk 'n bietjie na wat TestAccess.java doen. Die eerste ding wat jy sal oplet is dat ons twee nuwe imports het. Die eerste is java.awt.Toolkit en daarna volg java.sql.* . Beide is nuut, maar jy kan seker sien dat java.sql.* iets met SQL databasis programmering te doen moet hê? Die Toolkit import is nodig vir die beeps wat die rekenaar maak wanneer daar foute is in die program. O ja, amper vergeet ek, jy't heel waarskynlik ook nog nie vir javax.swing.JOptionPane as 'n import raakgeloop nie. Aangesien ek slegs vir JOptionPane in die program gebruik en geen ander GUI komponente nie, voer ek slegs vir JOptionPane in. Jy kon ewe maklik ook net vir javax.swing.* ingevoer het en die program sou ewe goed gewerk het.
Daar is drie static veranderlikes in my hoof klas. Die eerste, con, is van die tipe Connection en dit dui op 'n verbinding met die databasis drywer. Die verskriklike string "sun.jdbc.odbc.JdbcOdbcDriver" is 'n direkte verbinding met die Java JDBC-ODBC konneksie wat Java instaat stel om met Microsoft Access databasisse te kommunikeer. Dit word gevolg deur 'n URL (universal resource locator) string wat vir die JDBC-ODBC drywer presies sê met watter tipe databasis ek wil skakel. In die geval wil ons graag met 'n Microsoft Access databasis skakel en dus spesifiseer ek die drywer.
Die Class.forName(driver) en Con = DriverManager.getConnection(url + path) opdragte is al wat nodig is om die regte drywer te laai EN 'n konneksie met die databasis te maak. Wie't gesê Java is 'n moeilike taal ? Indien daar iets fout gaan maak die rekenaar 'n beep geluid en vertoon 'n fout boodskap in 'n JOptionPane waarna die program afsluit.
Die volgende metode in die bronkode is die closeConnection() metode. Indien die databasis toegemaak moet word, soos wanneer die program toemaak, word die metode geroep om dataverlies te voorkom. Dit stuur eenvoudig 'n opdrag aan die con veranderlike wat dat die databasis afsluit. Indien iets fout gaan word 'n fout boodskap vertoon, want ons voer al die kode in 'n try-catch blokkie uit. Dit bring ons dan by die displayStatus() metode uit.
Die "vleis" van die program is in die displayStatus() metode. Eerste toets die program of die con veranderlike nie dalk null is nie. Dit dui op een of ander fout en dat moet daar liewer nie met die databasis probeer werk word nie. Indien die verbinding in orde is , word 'n try-catch blokkie gebruik om die program teen enige ander foute te beskerm. Binne-in die try gedeelte word inligting oor die databasis verkry deur verskeie Java funksies. Al die tabelle in jou databasis se name word op die skerm vertoon. Lees gerus meer oor MetaData in die Java dokumentasie om te sien hoeveel inligting jy oor jou databasis kan inwin.
Skep 'n paar nuwe tabelle in jou databasis en voer weer die program uit. Jy sal sien dat Java dinamies die name van al die tabelle in jou databasis opdateer en op die skerm vertoon. Met die program kan jy dan nou maklik aan jou Access databasis koppel en is jy gereed om verder met databasis programmering te vorder. Die goeie nuus is dat sodra jy 'n geldige konneksie (con) het, kan jy begin om standaard SQL opdragte vir die databasis te stuur vanuit Java. Op die manier kan jy dan data opsoek, verander, verwyder en andersins manipuleer.